text: রানুর ভাইরাল ছবির আসল রহস্য ফাঁস
  প্রকাশিত: ২২ নভেম্বর ২০১৯, ০৫:১৮ PM
  আপডেট: ২২ নভেম্বর ২০১৯, ০৫:১৮ PM
  সামাজিক যোগাযোগ মাধ্যমে মেকআপ করা অবস্থায় রানু মন্ডলের একটি ছবি ভাইরাল হয়। এ নিয়ে বিদ্রূপের শিকারও হন তিনি। রানু মন্ডলের মেকওভার বিতর্ক থামালেন মেকআপ আর্টিস্ট। অত্যন্ত বেশি মেকআপে ভরা লতাকণ্ঠী রানুর যে ছবি ভাইরাল হয়েছে, তা সঠিক নয় বলেই দাবি করেছেন তিনি। ওই বিউটি পার্লারের পক্ষ থেকে রানুর মেকওভারের আসল ছবিও সামাজিক যোগাযোগ মাধ্যমে শেয়ার করা হয়েছে।
  রানু মন্ডলের মেকআপ আর্টিস্ট সন্ধ্যা ইনস্টাগ্রামে দুটি ছবির কোলাজ পোস্ট করে তিনি লিখেছেন, 'আপনারা যেমনটা দেখছেন, আমাদের করা কাজ ও ভাইরাল হওয়া 'নকল' ছবির মধ্যে পার্থক্য রয়েছে। আমাদের কাজ নিয়ে যে হাসি-তামাশা ও বিদ্রূপ হয়েছে তা ঠিক আছে। কিন্তু কারো মনে আঘাত দেয়া ঠিক না। আমরা আশা করব আসল ও নকলের পার্থক্য বুঝবেন। আপনাদের কাছে এই একটাই চাওয়া।'
  রানুর সেই ছবিতে দেখা গিয়েছে বেশ ভারী গয়নাগাটির সঙ্গে মানানসই লেহেঙ্গা পরে রয়েছেন রানু। চুলও বাঁধা পরিপাটি করে। এমনকী ব়্যাম্পে হাঁটতেও দেখা গিয়েছে লতাকণ্ঠীকে। তার ভাইরাল ছবি নিয়ে নেটদুনিয়ায় চলছে জোর আলোচনা। অনেকেই বলছেন, অতিরিক্ত মেকআপ করেছেন রানু। আবার কারও দাবি ফরসা হওয়ার ক্রিম মেখেই নাকি শ্যামবর্ণ থেকে এত বেশি ফরসা হয়ে গিয়েছেন তিনি।
  উল্লেখ্য, পশ্চিমবঙ্গের রানাঘাট স্টেশন চত্বরে বাস করতেন রানু মন্ডল। কিংবদন্তি শিল্পী লতা মঙ্গেশকরের 'প্যায়ার কা নাগমা' গানটি গেয়ে রাতারাতি সামাজিক যোগযোগমাধ্যমে আলোচিত হন। এরপর হিমেশ রেশমিয়ার হ্যাপি হার্ডি অ্যান্ড হির সিনেমার 'তেরি মেরি কাহানি' গানে কণ্ঠ দিয়ে বিশেষ খ্যাতি পান।